b'\n_START_ARTICLE_\nMarco Kirm\n_START_PARAGRAPH_\nMarco Kirm (s\xc3\xbcndinud 27. detsembril 1965 Viljandis) on eesti f\xc3\xbc\xc3\xbcsik ja akadeemik, Tartu \xc3\x9clikooli eksperimentaalf\xc3\xbc\xc3\xbcsika professor._NEWLINE_Ta l\xc3\xb5petas 1991. aastal Tartu \xc3\x9clikooli f\xc3\xbc\xc3\xbcsikaosakonna laser-optika erialal (cum laude). Oktoobrist 1991 kuni detsembrini 1995 oli ta doktorant Lundi \xc3\x9clikooli aatomispektroskoopia osakonnas, sealsamas kaitses ta 1995 doktorikraadi teemal "Investigation of wide gap crystals and highly charged ions in the vacuum ultraviolet using synchrotron radiation and accelerated ions" (juhendaja Indrek Martinson)._NEWLINE_Kirm on t\xc3\xb6\xc3\xb6tanud T\xc3\x9c F\xc3\xbc\xc3\xbcsika Instituudis vanemteadurina ja Hamburgi \xc3\x9clikooli eksperimentaalf\xc3\xbc\xc3\xbcsika instituudis kiirekanali teadlase-uurijana. 2004\xe2\x80\x932009 oli ta T\xc3\x9c F\xc3\xbc\xc3\xbcsika Instituudi teadusdirektor, 2009\xe2\x80\x932012 direktor. Alates 17. juulist 2012 kuni 30. juunini 2017 oli Marco Kirm Tartu \xc3\x9clikooli teadusprorektor._NEWLINE_Ta valiti 2012. aastal L\xc3\xa4ti Teaduste Akadeemia v\xc3\xa4lisliikmeks ning 2018. aastal Eesti Teaduste Akadeemia liikmeks._NEWLINE_Kirm on alates 2018. aasta juulist Tartu \xc3\x9clikooli eksperimentaalf\xc3\xbc\xc3\xbcsika professor._NEWLINE_Marco Kirm on tulnud Eesti meistriks kahel korral t\xc3\xb5kketeatejooksus ja korra teivash\xc3\xbcppes. Tema isa Meinhard Kirm on kergej\xc3\xb5ustiklane ja treener ning \xc3\xb5de Katrin Kirm on 4-kordne Eesti odaviskemeister.'